Ajakirja Biology Letters värskes numbris kirjutavad USA looduskaitsja Joel Berger ja ta kolleegid, et tiined põdrad rändavad tänapäeval sageli oma järglasi ilmale tooma maanteede lähedale, kuna see pakub neile ja nende järeltulijale inimpelglike kiskjate eest suhteliselt kindlat kaitset.  Bergeri sõnul näitab leid, et looduskaitsealad muudavad sageli loomade käitumist üsna ettearvamatul moel.  Looduskaitsjad kaardistasid Loode-Wyomingis asuvas Grand Tetoni rahvuspargis elavate emaste põtrade käitumist kümne aasta vältel alates 1995. aastast.  Igal aastal kinnitati 18-25 emase põdra (ca 2/3 neist olid tiined) külge raadiosaatja ning loomade käitumist jälgiti ka otsevaatluste  abiga.  Uurijate üllatuseks selgus kogutud andmete analüüsist, et iga jälgitud aastaga suundusid põdrad sünnitama maanteedele aina lähemale.  Bergeri hinnangul on sellise sünnitamisrände põhjustajaks asjaolu, et samal perioodil kasvas paarikümne kilomeetri kaugusel asuvas Yellowstone'i rahvuspargis järsult grislide arvukus.  Varasemad uuringud on näidanud, et noorte põtrade surmadest on koguni kuni 90% põhjustatud grislide poolt.  Looduskaitsjate arvates hoidsid tiined põdrad (kellest paljud olid varem grislide tõttu vasikaid kaotanud) eemale piirkondadest, kus karud käisid ja kus leidus nende väljaheiteid.  Grislid omakorda hoiavad aga ekspertide kinnitusel maanteedest vähemalt 500 meetri kaugusele.  Põtrade sünnituskäitumine muutus jälgitud kümne aasta vältel enim just Yellowstone'i rahvuspargi poole jäävas Grand Tetoni rahvuspargi osas ning looduskaitseala teises otsas ei toimunud emaste põtrade sünnituskohtade valikus mingisuguseid muutusi.  Iga jälgitud aastaga liikusid sünnitavad põdrad teedele lähemale keskmiselt 122 meetri võrra ning viimastel aastatel jälgiti koguni põtru, kes tõid vasika ilmale  150-50 meetri kaugusel maanteest.  Bergeri arvates ei saa aga põdrad end säärasel moel väga pikalt kaitsta, sest näljased grislid saavad peagi oma pelglikkusest võitu ning hakkavad teede vahetus läheduses "patrullima".  Kaudsed tõendid näitavad, et selline trend ongi juba hoogu kogumas - kui kuni 2005. aastani ei jäänud Yellowstone'is auto alla ükski grisli, siis sellest ajast alates on autorataste all hukkunud koguni kolm karu.  Varem on tähele pandud, et inimestele lähemale kolides otsivad kiskjate eest kaitset ka näiteks mitmed ahviliigid, hirved ja isegi elevandid.    Vaata ka: